als_Latn dik_Latn sag_Latn
Nga deklaratat dhe lëvizjet politike të eksponentëve të lartë të LSI, si dhe të vetë kryetarit të saj, që shfaqet si politikan elitar, që nuk rresht së bëri thirrje për konsensus, sa herë që vendit i nevojiten reforma thelbësore, analistët politikë, mundohen të gjejnë përgjigje për çështjet mister, me të cilat e parapëlqen ta rrethojë veten kjo parti.
A do të jetë Ilir Meta, kandidati i ardhshëm për president? A do të jetë ai Kryeministri i ardhshëm në fillim apo mesmandat? Cila pjesë e politikës amerikane është mbështetëse e LSI-së dhe cila e PD apo e PS-së? Dhe një mori të tjera pyetjesh me natyrë mistike, me të cilat e veshin mjeshtërisht LSI-në, kujdestarët e saj mediatikë, që e kanë kthyer këtë parti, gjithmonë në vëmendjen e publikut. Ajo ka arritur të jetë në mes të zhvillimeve të aktualitetit politik dhe të krijimit të ekuilibrave të pushtetit. Pikërisht për këtë arsye është edhe në qendër të sulmeve nga të gjitha drejtimet.
Sa herë që afrojnë zgjedhjet, të gjithë i kthejnë sytë nga kjo parti, për të parë se si do ta hartojë strategjinë e saj elektorale, ndaj shumica e analistëve i bëjnë thirrje që të shpallë se në cilin rresht do të bëjë pjesë, me shpresën se nuk do të dalë nga rreshti pas zgjedhjeve, siç mund të ketë ndodhur ndonjëherë në të kaluarën, sepse andej nga shkon LSI-ja, shkon edhe balanca e pushtetit. Për këtë arsye kryetari i saj deklaron me krenari se forca që drejton është faktor stabiliteti dhe madje edhe kundërvalvul ndaj çdo rreziku për kapërcime në autokraci nga të dyja krahët anësore tradicionale të spektrit politik.
Por, kësaj here, mes rreshtave të deklaratave të saj zyrtare, vihet re një dëshirë e ligjshme, po aq sa edhe dinjitoze, që LSI, të dalë e të garojë e vetme këto zgjedhje. Kështu, ajo realisht do ta tregonte se sa vlente si forcë në elektoratin që ka bërë për vete, me metodat e saj pragmatiste gjithë këto vite, dhe me faktin që ajo e mban gjithmonë fjalën e saj për t’iu dhënë njerëzve, punë dhe përkrahje të gjithanshme.
Nëse LSI, do të vendoste realisht, që të tregonte botërisht forcën e saj, duke krijuar polin e tretë në një aleancë parazgjedhore, me ndonjë parti të sapolindur, që mund të ketë nevojë për mbrojtjen e saj, atëherë do të shpëtonte nga çdo akuzë për bërje të saj nga forcat e mëdha, si një rrjetë për të mbledhur votat e të pakënaqurve. Gjithashtu, kjo strategji, do t’iu mbyllte gojën edhe kritizerëve më të mëdhenj të saj, që mendojnë se ajo gërryen elektorat sa herë që qëndron në aleanca të aktualitetit bipolar, si një patericë që mban në këmbë, partitë që të vetme, do të çalonin rëndë, deri në gremisje, në rrugën e tyre drejt krijimit të qeverive solide.
Krijimi i një poli të tretë në Shqipëri, do të ishte shumë i shëndetshëm për demokracinë akoma në konsolidim, që karakterizon realitetin tonë politik. Por ky pol i tretë, nuk mund të pretendohet të krijohet, nëse nuk ngjizet përpara zgjedhjeve, në një akt të pastër dashurie me elektoratin, dhe jo me metoda in vitro, duke përdorur mitrat surrogate të partive të mëdha. Vetëm kështu LSI, do të kishte të gjithë të drejtën e saj të përcaktonte fort, kushtet e ndarjes së pushtetit në krijimin si pol dinjitoz, që i ftonte në një monomaki (gr. duel gladiatorësh) polet e mëdha, dhe mund t’iu diktonte atyre kushte të forta, nga ato kushte që fituesi u përcakton atyre që nuk fitojnë dot nëse nuk e kanë pjesë të formulës qeverisëse.
Por në të njëjtën mënyrë, nëse kjo parti, vendos të bëhet lojtare në nivel gladiatorësh, mund të anojë nga të dojë, pa i dhënë llogari askujt, se ku do t’i çojë votat e saj, që janë vetëm të sajat dhe të askujt tjetër. Por do të duhet një kryetar kurajoz, që do të marrë përsipër të gjitha përgjegjësitë e rritjes apo tkurrjes së fitores, përpara elektoratit dhe partisë që drejton. Vetëm kështu, kjo parti nga forcë “king maker-i” do të kthehet në “maker of a king”, ose në prodhimin e liderit që mund të meritojë titullin e “monomakos”-it, (ai që lufton dhe fiton i vetëm në betejë), titull që historia ua njeh shumë pak personave.
als_Latn als_Latn als_Latn als_Latn als_Latn als_Latn als_Latn